Nukusda fuqaroni ichki ishlar tizimiga ishga kiritishni va’da qilib, undan 4,5 ming dollar olgan shaxs ushlandi

Qoraqalpog‘istonning Nukus shahrida fuqaroni ichki ishlar tizimiga ishga olib kirishni va’da qilgan shaxs qo‘lga olindi, deya xabar qilmoqda “Gazeta.uz” Bosh prokuraturaga tayanib.
Qayd etilishicha, fuqaro A.A. noqonuniy daromad orttirish maqsadida fuqaro A.K.ning ishonchiga kirib, uni tanishlari orqali ichki ishlar organlari tizimiga ishga joylashtirishini aytadi.
Buning evaziga esa 4500 AQSh dollarini olgan vaqtida ashyoviy dalil bilan qo‘lga olindi.
Holat yuzasidan Jinoyat kodeksining 168-moddasi 1-qismi (firibgarlik), 28-moddasi (jinoyat ishtirokchilarining turlari), 211-moddasi (pora berish) bilan jinoyat ishi qo‘zg‘atilgan. Tergov harakatlari davom etmoqda.
Bundan avval Buxoroda hujjatlarni soxtalashtirish orqali yer ajratish evaziga dehqondan pora olgan shaxs, Namanganda ikki fuqaroni Rossiyaga qalbaki hujjatlar orqali yubormoqchi bo‘lgan shaxslar hamda Surxondaryoda jiyani nomiga 4,5 sotix yerni auksionsiz ajratib, uni 180 mln so‘mga sotmoqchi bo‘lgan tuman qurilish bo‘limi boshlig‘i ushlangani haqida xabar berilgandi.